
R E P U B L I K A   H R V A T S K A
R J E Š E N J E
	Trgovački sud u Splitu, po sutkinji Ani Golub Gruić, povodom prijedloga predlagatelja – dužnika SUBTROPICA d.o.o., OIB: 38460472265, Split, Matoševa 31, za otvaranje predstečajnog postupka, 23. listopada 2018.   
r i j e š i o   j e
Odbacuje se prijedlog predlagatelja – dužnika za otvaranje predstečajnog postupka od 18. rujna 2018.
Obrazloženje
Dana 18. rujna 2018. kod ovog suda zaprimljen je podnesak dužnika Subtropica d.o.o. Split nazvan ˝prijedlog za otvaranje skraćenog predstečajnog postupka˝ u kojem su navedeni tek podaci o podnositelju prijedloga (Erik Ivica Radić) i dužniku.
 U privitku prijedloga predlagatelj dostavlja rješenje o ovrsi Ministarstva financija, Porezne uprave, Područnog ureda Split od 23. svibnja 2018., stanje tražbine za dužnika izdanog od strane Ministarstva financija, Porezne uprave, Područnog ureda Split od 20. srpnja 2018., prijedloge dužnika Poreznoj upravi, Područnom uredu Split za sklapanje upravnog ugovora od 31. listopada 2017. i 4. lipnja 2018., dopis Ministarstva financija, Porezne uprave, Područnog ureda Split dužniku od 12. srpnja 2018., preslik prve stranice tužbe u pravnoj stvari tužitelja Subtropica d.o.o. Split protiv tuženika 1. Ivana Ćalete i 2. Ljubice Ćaleta, promet kupaca po kontima od 18. rujna 2018., promet dobavljača po kontima od 18. rujna 2018. i konto kartice do 18. rujna 2018. (list 3-19 spisa).
Odredbom članka 13. stavak 1. SZ-a propisano je kako se u stečajnom postupku podnesci podnose na propisanim obrascima, ako je to tim Zakonom određeno. Sadržaj i oblik obrazaca iz stavka 1. ovoga članka propisat će pravilnikom ministar nadležan za poslove pravosuđa (stavak 2.). Ako podnesak nije podnesen na propisanom obrascu, sud će ga odbaciti kao nedopušten (stavak 4.).
	Odredbom članka 16. stavak 1. SZ-a propisano je da se prijedlog za otvaranje predstečajnog i stečajnog postupka podnosi sudu na propisanom obrascu te sadržava podatke za identifikaciju dužnika i podnositelja prijedloga i popis imovine i obveza dužnika.
	Odredbom članka 26. SZ-a propisano je da je podnositelj prijedloga za otvaranje predstečajnoga postupka dužan uz prijedlog za otvaranje predstečajnoga postupka dostaviti:
- financijske izvještaje u skladu sa Zakonom o računovodstvu koji nisu stariji od tri mjeseca od dana podnošenja prijedloga za otvaranje predstečajnoga postupka, s time da se usporedni podaci u financijskim izvještajima iskazuju sa stanjem na dan godišnjih financijskih izvještaja prethodne godine, odnosno evidencije koje vode u skladu s poreznim propisima ako je dužnik obveznik poreza na dohodak
- izjavu o broju zaposlenih na zadnji dan u mjesecu koji prethodi danu podnošenja prijedloga
- prijedlog plana restrukturiranja.
	Odredbom članka 31. SZ-a propisano je da je sud dužan odlučiti o prijedlogu za otvaranje predstečajnoga postupka u roku od osam dana od dana podnošenja potpunoga prijedloga (stavak 1.) Stavkom 2. navedenog članka propisano je da ako prijedlog za otvaranje predstečajnoga postupka nije potpun, sud će u roku iz stavka 1. tog članka naložiti podnositelju prijedloga da prijedlog dopuni u skladu s uputom u roku od osam dana. Rok za dopunu prijedloga ne može se produžiti, a stavkom 3. propisano je da će, ako podnositelj prijedloga ne dopuni prijedlog za otvaranje predstečajnoga postupka u skladu s uputom suda u roku iz stavka 2. tog članka, sud u roku od osam dana nakon isteka toga roka odbaciti prijedlog za otvaranje predstečajnoga postupka.
Zaključkom ovoga suda poslovni broj 11.St-726/2018-2 od 28. rujna 2018. vraćen je predlagatelju – dužniku ˝prijedlog za otvaranje skraćenog predstečajnog postupka˝, (zaprimljen kod ovog suda 18. rujna 2018.) te mu je nalaženo, sukladno odredbama članka 16. stavak 1., članka 17., članka 26., članka 27. vezano uz članak 31. stavke 1. i 2. Stečajnog zakona („Narodne novine“ 71/15 i 104/17; dalje SZ), u roku od osam dana nakon isteka osmog dana od dana objave tog zaključka na mrežnoj stranici e-Oglasna ploča sudova, dostaviti uredno ispunjen prijedlog za otvaranje predstečajnog postupka na propisanom obrascu (obrazac 1; javno dostupan na mrežnoj stranici e-Oglasna ploča sudova) sa svim potrebnim prilozima navedenim u tom obrascu (točka I. izreke). Točkom II. izreke citiranog zaključka upozoren je predlagatelj – dužnik da će sud, ukoliko ne postupi po nalogu iz točke I. tog zaključka, odbaciti prijedlog za otvaranje predstečajnog postupka sukladno odredbi članka 31. stavak 3. SZ-a.
Predmetni zaključak objavljen je na mrežnoj stranici e-Oglasna ploča sudova istog dana pa se u smislu odredbe članka 12. SZ-a smatra da je predlagatelju - dužniku dostavljen 9. listopada 2018. te da mu je rok za postupanje po istom istekao 17. listopada 2018.
	Budući da u konkretnom slučaju predlagatelj - dužnik nije dopunio prijedlog za otvaranje predstečajnog postupka u skladu s uputom suda i u roku iz zaključka od 28. rujna 2018., to je temeljem odredbe članka 13. stavka 4. i članka 31. stavka 3. SZ-a odlučeno kao u izreci ovog rješenja.
U Splitu 23. listopada 2018.
Sutkinja
Ana Golub Gruić, v.r.
za točnost otpravka – ovlašteni službenik
Ana Bosančić

Pouka o pravnom lijeku: Protiv ovog rješenja dopuštena je žalba. Žalba se može izjaviti u roku od osam dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. Žalba se podnosi Trgovačkom sudu u Splitu, pismeno u tri primjerka, a o istoj odlučuje Visoki trgovački sud Republike Hrvatske.

